Il-Kunsill żied seba' individwi mal-lista ta' dawk soġġetti għal miżuri restrittivi fid-dawl tas-sitwazzjoni fil-Myanmar/Burma. Dawn is-sanzjonijiet jikkonsistu fi ffriżar ta' assi u projbizzjoni fuq l-ivvjaġġar. L-individwi soġġetti għal sanzjonijiet huma parti mill-armata tal-Myanmar (Tatmadaw) u l-pulizija tal-fruntiera. Dawn huma elenkati għal ksur gravi tad-drittijiet tal-bniedem imwettaq kontra l-popolazzjoni Rohingya, persuni ċivili u nies minn irħula ta' minoranza etnika . Dawn is-sanzjonijiet isegwu s-sejbiet tal-missjoni ta' inkjesta internazzjonali indipendenti tal-Kunsill tad-Drittijiet tal-Bniedem tan-NU u ta' rapporti oħra li kkonkludew li twettqu atti ta' ksur gravi tad-drittijiet tal-bniedem fl-Istati ta' Rakhine, Kachin u Shan. Dan iġib l-għadd totali ta' persuni soġġetti għal sanzjonijiet minħabba ksur serju tad-drittijiet tal-bniedem fil-Myanmar/Burma għal 14. Kif iddikjara fil-konklużjonijiet tiegħu tal-10 ta' Diċembru 2018, il-Kunsill jappella lill-Gvern tal-Myanmar/Burma biex, mingħajr aktar dewmien, jieħu azzjoni sinifikattiva u jwettaq progress fl-oqsma kollha ta' tħassib imsemmija fil-konklużjonijiet preċedenti tiegħu tas-26 ta' Frar 2018. B'mod partikolari, il-Kunsill jistieden lill-Myanmar/Burma biex jindirizza kwistjonijiet ta' responsabbiltà, l-aċċess għan-NU u aġenziji umanitarji ġewwa Rakhine, Kachin u Shan, u biex joħloq kundizzjonijiet għal ritorn volontarju, sikur u dinjituż tal-persuni spostati fil-postijiet tal-oriġini tagħhom. Fis-26 ta' April 2018, il-Kunsill estenda u saħħaħ l- tal-UE fuq il-Myanmar/Burma fir-rigward ta' armi tagħmir li jista' jintuża għal repressjoni interna . Huwa adotta wkoll qafas għal miżuri mmirati kontra uffiċjali responsabbli għal ksur serju tad-drittijiet tal-bniedem u pprojbixxa l-forniment ta' taħriġ militari lill-armata tal-Myanmar/Burma u l-kooperazzjoni militari magħha. Fil-25 ta' Ġunju 2018, il-Kunsill adotta sanzjonijiet kontra seba' uffiċjali għolja tal-militar, tal-gwardja tal-fruntiera u uffiċjali tal-pulizija responsabbli għal ksur serju tad-drittijiet tal-bniedem jew l-assoċjazzjoni tagħhom miegħu, kontra l-popolazzjoni Rohingya. L-atti legali adottati llum, inkluż l-ismijiet tal-individwi kkonċernati mis-sanzjonijiet, huma ppubblikati fil-Ġurnal Ufiċjali tal-21 ta' Diċembru 2018. Id-deċiżjoni ġiet adottata permezz ta' proċedura bil-miktub. Il-Myanmar/Burma: il-Kunsill jadotta konklużjonijiet (10/12/2018) Il-Myanmar/Burma: l-UE tissanzjona seba' uffiċjali għolja tal-militar, gwardji tal-fruntiera u uffiċjali tal-pulizija għal ksur serju tad-drittijiet tal-bniedem jew l-assoċjazzjoni tagħhom miegħu, kontra l-popolazzjoni Rohingya (stqarrija għall-istampa, 25/06/2018) Il-Myanmar/Burma: l-UE testendi u ssaħħaħ l-embargo tagħha fuq l-armi, u tadotta qafas għal miżuri mmirati kontra uffiċjali responsabbli għal ksur serju tad-drittijiet tal-bniedem (stqarrija għall-istampa, 26/04/2018)